**Aparjods septītais, Latvija 5. vietā komandu stafetē Insbrukā**

1. Viessmann Pasaules kausa posms Insbrukā, Austrijā svētdien, 19. Novembrī, noslēdzies ar vīriešu sacensībām un 1. Viessmann Komandu stafetes Pasaules kausa posmu kopā ar BMW. Kristeram Aparjodam vīru sacensībās augstā 7. vieta, bet stafetē Latvijas komanda 5. vietā.

Vīru sacensībās labākais rezultārs 19 gadus jaunajam Kristeram Aparjodam, kuram divu braucienu summā augstā 7. vieta. Sportists pirmajā braucienā 16. Vieta, taču lielisks otrais brauciens, kurā sestais labākais laiks. Uzvarētājam krievam Semenam Pavļičenko K. Aparjods piekāpās par 0.205 sekundēm. Sudrabs aktuālajam pasaules čempionam austrietim Volfgangam Kindlam, bet bronza olimpiskajam čempionam vācietim Fēliksam Loham.

Inārs Kivlenieks pirmajā braucienā uzrādīja četrpadsmito labāko rezultātu, un otrajā braucienā izdevās uzlabot laiku trasē, taču kopvērtējumā 14. vieta. Riks Kristens Rozītis pirmajā braucienā labākais starp latviešiem ar 11. labāko laiku, taču neveiksmīgs otrais brauciens un summā 23. vieta.

Stafetē Latviju pārstāvēja Ulla Zirne, Kristers Aparjods, Andris un Juris Šici. Visi sportisti aizvadīja stabilus braucienus bez lielām kļūdām un uzvarētājiem vāciešiem, kuri stafetē ir pārliecinoši labākie pasaulē, piekāpās par 0.429 sekundēm. Otrajā vietā Kanādas sportisti, trešie krievi, bet ceturtie amerikāņi, kuri kopā ar latviešiem visi finišēja septiņās sekundes simtdaļās.

2. Viessmann Pasaules kausa posms un 1. BMW Sprinta Pasaules kausa posms norisināsies jau nākamajā nedēļas nogalē, 25. un 26. novembrī, Vācijas pilsētā Vinterbergā.